NaiveNeuron/SloPal huggingface dataset:
Kiššová, Jana, poslankyňa NR SR (2019-09-18):
Ďakujem veľmi pekne. Asi stihnem reagovať len na jednu vec, ktorá odznela od obidvoch diskutujúcich predrečníkov. Ja som nespochybnila, že na Slovensku klesá nezamestnanosť. Jednoducho v ekonomicky dobrých časoch, tak ako aj v okolitých krajinách, tak aj na Slovensko tá nezamestnanosť je skutočne rekordne nízka. Ale my sa musíme pozrieť na štruktúru tej nezamestnanosti. A ja hovorím o tom, že my tu máme zakonzervovanú skupinu ľudí, nie malú, veľmi veľkú skupinu ľudí s nízkou kvalifikáciou, ktorú nedokážeme pri takto vysoko nastavenej minimálnej mzde zamestnať. A pokiaľ tú minimálnu mzdu budeme stále tlačiť hore, hore, hore, tak ich ani nikdy nezamestnáme. O tomto hovorím. Ideme zakonzervovať ešte oveľa viac jednu už minimálnou mzdou znevýhodnenú skupinu ľudí. Veď ja veľmi dobre viem, že na Slovensku už je nedostatok kvalifikovanej pracovnej sily, že tu musíme prijímať opatrenia na to, aby sme dokázali na Slovensko dostať ľudí z tretích krajín, pretože je tu nedostatok kvalifikovanej pracovnej sily. Ale my práve diskriminuje tých, ktorí jednoducho na ten trh práce vstúpiť nevedia, pretože za takúto mzdu ich nikto nezamestná. A tí kvalifikovaní na tom trhu práce aj v tom konkurenčnom boji, v tej konkurenčnej súťaži dokážu si vyjednať u zamestnávateľa pri nedostatku kvalifikovanej pracovnej sily vyššiu mzdu. Títo ľudia nie sú tí, ktorí bojujú o hranicu minimálnej mzdy. Tí sú na poriadku. Ja hovorím, že my tu ideme stále viac a viac škodiť tým nízkopríjmovým a vytvárame týmto opäť len rozdiely regionálne, ktoré prehlbujeme, pretože to, čo nie je problém v Bratislave, možno v Trnave, v Trnavskom kraji, to je problém na východe. Ďakujem.
Kollár, Boris, predseda NR SR (2022-12-22):
Prosím, prezentujme sa a hlasujeme. (Hlasovanie.) Prítomných 136 poslancov, za 92, proti žiadny, zdržalo sa 44. Uvedený návrh sme schválili. Pristúpime k tretiemu čítaniu o návrhu zákona. Otváram rozpravu v rámci tretieho čítania. Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu o návrhu zákona ako celku. Pán spoločný spravodajca, prosím, uveďte odporúčanie gestorského výboru.
Mizík, Stanislav, poslanec NR SR (2018-09-18):
Ďakujem za slovo, pán predsedajúci. No, pán Baránik, tak hlavný, najdôležitejšia vec je, že agent Kiska nie je štátny symbol. Teraz hovoríme o štátnych symboloch. Keď ho nazývate prezidentom, prosím, nazývajte ho tak. Nikto ho nehanobí, len charakterizujeme jeho protislovenské kroky, ktoré každý minimálne raz do týždňa niečo vyparatí, aby som vám to povedal takou ľudskou rečou. Je hanbou pre Slovensko. A ináč, pán Baránik, keby ste chceli ísť naspäť do Kanady, pretože vy vôbec nie ste Slovák, prispejem vám na letenku. Ďakujem za slovo.
Laššáková, Jana, podpredsedníčka NR SR (2014-07-01):
Ďakujem pekne, pán spravodajca, otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, kto sa chce prihlásiť do rozpravy ústne. Pán poslanec Novotný, nech sa páči, máte slovo. Vidím, že ste už nachystaný. Len nie dlho, pán poslanec.
P. Paška, predseda NR SR: (2007-07-02):
(Hlasovanie.) 137 prítomných, 137 za. Konštatujem, že sme schválili návrh uznesenia, ktorým Národná rada uvedenú informáciu vzala na vedomie. Teraz pristúpime k poslednému hlasovaniu. Budeme hlasovať v druhom čítaní o vládnom návrhu zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a ktorým sa menia a dopĺňajú niektoré zákony . Je to tlač 279. Prosím pána poslanca Zoltána Horvátha z výboru pre sociálne veci a bývanie, aby uviedol hlasovanie.
Grendel, Gábor, podpredseda NR SR (2020-11-04):
(Zaznievanie gongu.) Kolegyne, kolegovia, budeme pokračovať v prerušenom rokovaní schôdze hlasovaním. A to najprv sa chcem opýtať, či je všeobecný súhlas s procedurálnym návrhom pána poslanca Podmanického, aby sa odložilo hlasovanie do zajtrajšieho dňa. (Nesúhlasná reakcia pléna.) Nie. Takže dávam hlasovať o pozmeňujúcom návrhu, teda procedurálnom návrhu pána Podmanického. Prezentujme sa a hlasujme. (Hlasovanie.) Prítomných 90 poslancov, za 27, proti 52, zdržalo sa 6, nehlasovalo 5. Konštatujem, že sme tento procedurálny návrh neschválili. Pristúpime teda k hlasovaniu. (Hlasovanie o návrhu na vytvorenie skupín priateľstva v rámci Slovenskej skupiny Medziparlamentnej únie a voľbu ich predsedov , tlač 298.) A najskôr budeme hlasovať o pozmeňujúcom návrhu podanom v rozprave pánom poslancom Osuským. Prosím, prezentujme sa a hlasujme. (Hlasovanie.) Prítomných 102 poslancov, za 68, proti 27, zdržalo sa 5, nehlasovali 2. Konštatujem, že pozmeňujúci návrh pána poslanca Osuského bol schválený. Teraz budeme hlasovať o návrhu uznesenia ako o celku v znení schváleného pozmeňujúceho návrhu. Prosím, prezentujme sa a hlasujme. (Hlasovanie.) Prítomných 76 poslancov, za 70, proti nikto, zdržal sa 1, nehlasovali 5. Konštatujem, že Národná rada schválila návrh uznesenia. Pokračovať budeme hlasovaním o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 361 o dani z motorových vozidiel (tlač 303). Dávam slovo predsedovi výboru pre financie a rozpočet pánovi poslancovi Mariánovi Viskupičovi, aby hlasovanie uviedol. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 361/2014 Z. z. o dani z motorových vozidiel a o zmene a doplnení niektorých zákonov v znení neskorších predpisov , tlač 303.)
Mazurek, Milan, poslanec NR SR (2022-02-22):
Pán poslanec, ako ste vraveli, to, čo sa na Slovensku rozbehlo, je priam neskutočné. Veď si zoberte tú najzásadnejšiu vec. Keby neexistovali sociálne siete, tak sa ľudia ani len nedozvedia, čo v tých prepisoch vlastne stojí a o čom sa vyšetrovatelia Národnej kriminálnej agentúry medzi sebou rozprávajú. Tie médiá sa buď tvárili, že to neexistuje, alebo to spomenuli okrajovo a zaobalili to do úplne iných kecov, len aby znížili závažnosť tohto odhalenia. Jediné, čo by sa ľudia dozvedeli z normálnych, tých tzv. štandardných médií, tých tzv. mienkotvorných, sú kecy Daniela Lipšica, ktorý si ich všetkých obehol a ubezpečil všetkých občanov Slovenskej republiky, že všetko je v poriadku. Keby opozícia reálne nemala sociálne siete, aby nejakým spôsobom dostala k ľuďom informácie o tak zásadných veciach, ktoré by v iných štátoch urobili minimálne nejaké zásadné reformy na ministerstve vnútra, tak o tom ľudia ani nevedia. Taký je stav slovenských médií alebo médií, ktoré pôsobia na Slovensku, lebo slovenské, to je prívlastok, ktorý im nemôžme dávať. A zoberte si, pán poslanec, ako ste vraveli, kde oni našli týchto vládnych poslancov. Je až, mne sa zastavuje rozum, lebo každý z nás, každý z nich môže mať niečo proti nám, môže mať niečo proti našim politickým stranám, proti našim názorom, ale nejaká základná hodnota ľudskosti tu musí byť. A to im normálne príde okej, tváriť sa, že sa nič nedeje po tom, čo zistia, akým spôsobom sa medzi sebou bavia vyšetrovatelia Národnej kriminálnej agentúry? O akej spravodlivosti sa tu ešte chceme baviť, ak vieme, že skupinka ľudí si nemá problém vymyslieť uznesenie o vznesení obvinenia? O akej spravodlivosti chceme hovoriť, ak vieme, že skupinka vyšetrovateľov manipuluje trestné spisy a rozhodne sa len tak „vybaviť“ nejakých konkurenčných vyšetrovateľov? Veď to sú absolútne príznaky mafie priamo vo vedení štátu. Oni sa tvária, že nič. Ja nechápem, kde ich našli.
Podmanický, Ján, poslanec NR SR (2012-10-25):
Hlasujeme o 15. bode návrhu pána poslanca Mihála.
P. Hrušovský, podpredseda NR SR: (2001-09-04):
(Prerušenie rokovania o 15.12 hodine.) (Pokračovanie rokovania o 16.02 hodine.)
Grendel, Gábor, podpredseda NR SR (2021-06-23):
Prezentujme sa a hlasujme. (Hlasovanie.) Prítomných 133 poslancov, za 131, proti nikto, zdržal sa 1, nehlasoval 1. Konštatujem, že sme schválili návrh novely zákona o platových pomeroch niektorých ústavných činiteľov. Ďalej budeme hlasovať o bode 36 schváleného programu, ktorým je druhé čítanie o návrhu skupiny poslancov na vydanie zákona, ktorým sa mení a dopĺňa zákon č. 657/2004 Z. z. o tepelnej energetike, tlač 519. Prosím spoločného spravodajcu z výboru pre hospodárske záležitosti pána poslanca Petra Vonsa, aby hlasovanie uvádzal. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov , tlač 519.)
Kadúc, Miroslav, poslanec NR SR (2014-11-08):
Prosím vás, keby ste ma nechali dohovoriť, tak ako ste nechali dohovoriť svojich kolegov. Ja nepochybujem o tom, že vy poznáte rokovací poriadok. A chápem, že treba sa podriadiť svojim kolegom, ale, viete, tí kolegovia, ktorí nevystupovali na predrečníka, teda na pána Pašku, a, žiaľ, teda vy ste to dovolili, zásadne porušili rokovací poriadok, nie nejaký zdrap papiera, zákon o rokovacom poriadku. Toto je jasný dôkaz o tom, čo vám hovorí zákon, kolegovia, vy nemáte problém ten zákon porušiť dokonca v zákonodarnom zbore.
P. Paška, predseda NR SR: (2009-04-15):
(Hlasovanie.) 141 prítomných, 88 za, 53 sa zdržalo. Návrh sme postúpili do druhého čítania.
Laurenčík, Milan, podpredseda NR SR (2022-03-15):
Pán poslanec Rastislav Schlosár, nech sa páči.
Hrnčiar, Andrej, doterajší podpredseda NR SR (2020-03-20):
Jarmila Halgašová.
Beblavý, Miroslav, poslanec NR SR (2012-06-22):
Ďakujem pekne. Vypočuli sme si toho naozaj veľa. Ďakujem tým kolegom, ktorí doplnili alebo prípadne podporili to, čo som hovoril. Ale tým kolegom, ktorí so mnou nesúhlasili, teda najmä zo strany SMER-u, chcem povedať, že nič z toho, čo ste povedali, nevyvracalo tie tri základné tvrdenia, ktoré som v rozprave predniesol. Prvé bolo, že pán minister Maďarič jednoducho nemá ani morálny, ani ekonomický mandát na to, aby toto robil vo vzťahu k RTVS vzhľadom na to, ako RTVS fungovala v rokoch, keď bol minister a keď mal na to aktívny vplyv. Viete, ak o niekom človek povie, že je zlodej alebo krivák, a vy na to odpoviete, že a ďalších dvadsaťpäť ľudí je zlodejom a krivákom, možno máte pravdu a možno nie, to treba individuálne posúdiť, ale nič ste nepovedali o tom, že ten obvinený pôvodne je čistý. Takže toto vám chcem pripomenúť. A vy ste útočili následne na všetkých možných, ale nikto z vás neobhajoval pána ministra Maďariča. Divím sa, čím to je. Možno aj vy máte taký názor ako my. Pokiaľ ide o to druhé tvrdenie, že ten spôsob odvolávania je výsledkom buď arogancie, alebo amaterizmu služobníkov, ani na to nikto nezareagoval, že by vysvetľoval, prečo to tak nie je. Možno aj preto, že jeden z tých amatérskych služobníkov tu sedí a hoci reagoval, tomuto sa tiež nevenoval. A dokonca ani tomu tretiemu tvrdeniu, že toto je len jeden z prvých dvoch zásadných príkladov, ako ten váš valec ide. Druhým je Úrad pre verejné obstarávanie, ktorý tiež budeme riešiť na tejto schôdzi. Ani tomu sa nikto nejako zásadnejšie nevenoval s tým, že by to vyvrátil. Takže, bohužiaľ, musím konštatovať, že napriek tomu, že som sa dozvedel o tom, kto je všetko, aký možný a čo kedy ešte iné popáchal, povedal, nepovedal, urobil, alebo neurobí, tvrdenia prednesené v rozprave stoja ďalej a obávam sa, že nevrhajú na vás dobré svetlo. Ďakujem.
Laššáková, Jana, podpredsedníčka NR SR (2015-04-22):
Pán poslanec, všetkým poslancom bol pozmeňujúci návrh rozdaný, máte ho v ľaviciach. Nech sa páči, pán podpredseda Figeľ.
Sopko, Miroslav, poslanec NR SR (2017-05-17):
Ďakujem za slovo. Ja len v krátkosti. Ďakujem za podporné stanovisko, ešte doplním v rámci argumentácií. Máme množstvo podkladov zo zahraničných štúdií, pripomeniem len napríklad výskum vo Veľkej Británii z roku 2010, kde sa uvádza, dve tretiny mladých ľudí, ktorí sa ho zúčastnili, uviedli, že práca s deťmi a mládežou mala značný vplyv na ich život. Uvediem ďalej tím výskumníkov z Nového Zélandu – Fuchs, Elliot, McPherson, Jordan, Mendham. Sumarizujú, že základom kvalitnej práce s deťmi a mládežou, ktorá má kvalitné prínosy a dopady, je dôraz na vzťahy. Sústredenie sa na budovanie vzťahu ako hlavnej metódy práce s deťmi a mládežou pre podporu ich rozvoja odlišuje prácu s deťmi a mládeže od iných profesií, ktoré tiež s nimi prichádzajú do kontaktu a poskytujú im služby. A takto by som mohol pokračovať ďalej a ďalej. Vyzývam aj z tohto miesta, nech všetci poslanci bez ohľadu na koalíciu a opozíciu, sami seba sa spýtajú, či naozaj si práca s mládežou nezaslúži zvýšenú podporu, a nech hlasujú podľa svojho svedomia a vedomia. Ďakujem.
Hort, Milan, podpredseda NR SR (2010-11-04):
Reagovať na faktické poznámky teraz bude pán poslanec Burian. Nech sa páči.
Jurinová, Erika, podpredsedníčka NR SR (2013-10-30):
Chce sa k rozprave vyjadriť aj pán spravodajca? Prerušujem teda rokovanie o tomto bode programu. Pokračujeme prvým čítaním o návrhu poslancov Národnej rady Slovenskej republiky Ivana Švejnu a Gabriela Csicsaia na vydanie ústavného zákona o stabilite daňového systému . Návrh ústavného zákona má parlamentnú tlač 747, návrh na jeho pridelenie na rokovanie výborom je v rozhodnutí č. 722. Nech sa páči, pán poslanec Švejna, uveďte svoj návrh.
Glváč, Martin, podpredseda NR SR (2017-10-19):
Ďakujem. Konštatujem, že Národná rada v tajnom hlasovaní zvolila Pavla Tkáča za predsedu Rady pre štátnu službu. Vážené panie poslankyne, vážení páni poslanci, v súlade so zákonom o rokovacom poriadku nasleduje hodina otázok , ktorú týmto otváram. Poslanci písomne položili do včera do 12.00 hod. 9 otázok na predsedu vlády a na členov vlády 5 otázok. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Panie poslankyne, páni poslanci, predseda vlády pán Robert Fico sa písomne z rokovania o tomto bode programu ospravedlnil, svojím zastupovaním poveril podpredsedu vlády pre investície a informatizáciu Petra Pellegriniho, ktorého prosím, aby oznámil, kto z členov vlády bude odpovedať na otázky za neprítomných členov vlády. Nech sa páči, pán podpredseda vlády.
Mazurek, Milan, poslanec NR SR (2018-02-07):
Pán poslanec Dostál, ja som sa jednoducho nemohol prestať diviť. Vy ste naozaj ten jediný poslanec, ktorý sa tu našiel a postavil sa pred plénum a začal presviedčať všetkých poslancov, občanov Slovenska o tom, že je vlastne dobrým nápadom otvoriť slovenský pracovný trh a začať sem povedzme aj hromadne dovážať cudzincov, aby mohli jednoducho na Slovensku pracovať, pretože vaše argumenty, ekonomika potrebuje pracovnú silu, máme prebytok pracovných miest a starne nám slovenská populácia. Ale prečo sa neopýtate, ako sme do tohto stavu dospeli a že či nie sú náhodou aj iné riešenia, ako dovážať cudzincov na Slovensko, ktorí budú, ako hovoril kolega Uhrík teraz predo mnou, stláčať mzdy, respektíve udržovať ich v istej rovine a brániť ich ďalšiemu zvyšovaniu. Pretože populácia starne preto, že mladí ľudia okamžite po skončení strednej alebo vysokej školy odchádzajú do zahraničia a nezakladajú si rodiny, pretože na Slovensku nemajú žiadnu reálnu možnosť, prevažne na východe a strednom Slovensku, nájsť si prácu za dôstojnú mzdu, ktorá im pomôže zabezpečiť si nejakú existenciu do budúcnosti, nájsť si vlastné bývanie, založiť si rodinu. Zároveň máme 350-tisíc ľudí, ktorí pracujú v zahraničí. Veď tých ľudí musíme dotiahnuť späť, musíme sa snažiť predovšetkým našim slovenským vlastným občanom pomôcť, aby sa mohli vrátiť zo zahraničia a pracovať na Slovensku. Toto sú riešenia. Zároveň tvrdíte, že na Slovensku máme málo pracovnej sily. Veď vy ste boli niekedy na východe? Veď tam je obrovská nezamestnanosť, v kežmarskom okrese je to skoro 25 percent. Aká, aký nedostatok pracovnej sily? Nedostatok pracovnej sily je len na západe Slovenska, kde vláda účelovo a neustále zhromažďuje všetky investície a kumuluje vlastne celý ten slovenský priemysel. A ja som si istý, že keby ste s týmto vaším prejavom vystúpili niekde v Snine, tak vás normálne pekne zoberú do kazajky, zaviažu a vyhodia niekde za mesto, pretože tých ľudí by ste neuveriteľne nahnevali.
Liba, Peter, poslanec NR SR (2022-11-09):
Ďakujem za slovo. Vážený pán predsedajúci, predkladám informáciu Výboru Národnej rady pre hospodárske záležitosti o výsledku prerokovania návrhu na voľbu predsedu Úradu pre verejné obstarávanie (tlač 1274). Predseda Národnej rady rozhodnutím č. 1332 zo 17. októbra 2022 pridelil návrh na voľbu predsedu Úradu pre verejné obstarávanie na prerokovanie výboru pre hospodárske záležitosti s tým, že Národnej rade podá informáciu o výsledku prerokovania uvedeného materiálu a návrh na uznesenie Národnej rady Slovenskej republiky. Výbor pre hospodárske záležitosti o návrhu rokoval 27. októbra 2022 a prijal uznesenie č. 360. Vo svojom uznesení výbor vyjadril súhlas s návrhom vlády na voľbu predsedu Úradu pre verejné obstarávanie (tlač 1274) a odporučil Národnej rade Slovenskej republiky podľa § 141 ods. 1 zákona č. 443/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na návrh vlády Slovenskej republiky zvoliť Petra Kubov... Kuboviča za predsedu úradu vlády... Úradu pre verejné obstarávanie na päťročné funkčné obdobie odo dňa nasledujúceho po vykonaní voľby v Národnej rade Slovenskej republiky. Navrhol verejné hlasovanie použitím technického zariadenia v rokovacej sále v súlade s volebným poriadkom o voľbe a odvolávaní funkcionárov zo 17. jún 2011. Informácia výboru pre hospodárske záležitosti o prerokovanie návrhu na voľbu predsedu Úradu pre verejné obstarávanie vrátane návrhu uznesenia Národnej rady bola schválená uznesením výboru č. 361 z 27. októbra 2022. Týmto uznesením ma výbor zároveň poveril, aby som informoval o výsledku rokovania výboru a predniesol návrh uznesenia Národnej rady Slovenskej republiky. Pán predsedajúci, otvorte, prosím, rozpravu.
Zmajkovičová, Renáta, podpredsedníčka NR SR (2013-03-14):
Pán poslanec Matovič. Ale ešte predtým ja by som poprosila pánov poslancov, aby si výrazy také ako besná sviňa nechali kdesi pred bránami parlamentu. Myslím si, že ani tam nepatria. Ďakujem. Nech sa páči, pán poslanec Matovič.
P. Hrušovský, podpredseda NR SR: (2001-09-11):
Teraz pristúpime k rokovaniu o ďalšom bode programu, ktorým je návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov, ktorý ste dostali ako tlač 1164. Prosím teraz, aby z poverenia vlády predmetný návrh vlády na skrátené legislatívne konanie uviedla a odôvodnila ministerka pre správu a privatizáciu národného majetku pani Machová. Nech sa páči, pani ministerka. M. Machová, ministerka pre správu a privatizáciu národného majetku SR: Ďakujem veľmi pekne. Vážený pán predsedajúci, vážené panie poslankyne, vážení páni poslanci, na rokovanie Národnej rady Slovenskej republiky predkladám návrh na skrátené legislatívne konanie o návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov. Návrh novely zákona o majetku obcí schválila vláda Slovenskej republiky uznesením č. 556 zo dňa 20. 6. 2001 a vládny návrh zákona bol dňa 20. júna 2001 v súlade s uznesením Národnej rady Slovenskej republiky predložený na rokovanie Národnej rady Slovenskej republiky. Vládny návrh novely zákona o majetku obcí nadväzuje na návrh zákona o prechode niektorých pôsobností z orgánov štátnej správy na obce a na samosprávne kraje, podľa ktorého prejdú na obce pôsobnosti na úseku školstva, sociálnej pomoci, kultúry, zdravotníctva, ako aj na úseku dopravy. Obce budú na úsekoch podľa osobitných zákonov vykonávať pôsobnosti vrátane rozhodovacích, pričom v niektorých prípadoch pôjde o prenesený výkon štátnej správy. Budú teda rozhodovať aj o základných právach a slobodách fyzických osôb a právnických osôb a to je dôvodom na zabezpečenie aspoň minimálnej legisvakancie nielen zákona o prechode niektorých pôsobností z orgánov štátnej správy na obce a na samosprávne kraje, ale aj novely zákona o majetku obcí, pretože je nevyhnutné, aby obce na výkon prenesených kompetencií nadobudli aj majetok, ktorý bude slúžiť na zabezpečenie vzdelávania a výchovy, sociálnej pomoci, zdravotnej starostlivosti a kultúrnej činnosti. Vzhľadom na to, že od 1. januára 2002 majú obce napĺňať svoje kompetencie aj v uvedených oblastiach, kde bude potrebný a nevyhnutný aj určitý druh majetku, vláda Slovenskej republiky navrhuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, aby Národná rada Slovenskej republiky schválila návrh na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov. Vážené dámy poslankyne, páni poslanci, prosím o podporu tohto návrhu. Ďakujem pekne.
Novotný, Viliam, poslanec NR SR (2015-03-10):
Ďakujem pekne. Najprv k pánovi poslancovi Martvoňovi. Pán poslanec, ja som nehovoril o akútnych pacientoch. Akútny pacient má vždy prednosť pred chronickým pacientom a poradie určuje lekár, o tom tu nediskutujeme, to je úplne jasné mne ako lekárovi. To, o čom som hovoril, je, že zamestnaný pacient radšej zaplatí poplatok, aby mohol pracovať a nevysedávať celý deň v ambulancii a často aj nevládny pacient radšej zaplatí poplatok, lebo keď vysedáva, jednak nevládze a jednak je to preňho, keď potrebuje opatrovateľku, náročnejšie. O tom som ja hovoril. Tá moja druhá poznámka je, no viete, pán poslanec, stále rozprávate o tom, ako zaviedla pravicová vláda poplatky za služby súvisiace s poskytovaním zdravotnej starostlivosti. No ale boli tie poplatky jasné. To, na čo dnes nemá ministerstvo zdravotníctva odvahu. Dvadsať korún v ambulancii, 50 korún za deň pobytu v nemocnici. Vy ste to zrušili, prvá vláda Roberta Fica. Sedem rokov vládnete, lebo len rok a pol vás prerušila vláda Ivety Radičovej, poplatky narástli a vy sa teraz odvolávate na nejakú pravicovú vládu, čo niečo zaviedla? To je smiešne. Po siedmich rokoch? Čo ste robili sedem rokov, preboha, keď vám to tak vadilo? A znovu len zopakujem, za ministrovania Zajaca boli určené nariadením vlády maximálne výšky, presne určené výšky poplatkov za služby súvisiace s poskytovaním zdravotnej starostlivosti. Dnes na to ministerstvo zdravotníctva nemá odvahu a váľa to na VÚC-ky a VÚC-ky sa toho zbavujú, lebo pán poslanec Blanár miesto „schvaľuje“, dáva „kontroluje“, aby s tým mal čo najmenej starostí. Posledná poznámka aj k vám, aj k pánovi poslancovi Simonovi, no veď, dámy a páni, ale rovnako potom je nesociálne, že keď chcete občiansky preukaz alebo vodičský preukaz, alebo pas skôr, tak za to niekto vyberá poplatok. Ako k tomu prídu tí, ktorí na tento mimoriadny doplatok nemajú?
Kazda, Radovan, poslanec NR SR (2021-03-30):
Chcel by som oceniť, že takto aj na záver debaty tu zaznel taký veľmi, veľmi zaujímavý bod, ktorý ste spomenuli, a to je, že čoraz viac článkov, vyjadrení vedcov sa prikláňa k tomu, že príčina zmien klímy nie sú len produkcia skleníkových plynov, ale čoraz viac aj zmena vo využívaní krajiny. Stáva sa to dosť významným faktorom, ktorý prispieva ku zmene klímy a domnievam sa, že tomuto treba venovať veľmi veľkú pozornosť, a dokonca si myslím, domnievam sa, že treba tomuto venovať ešte väčšiu pozornosť, alebo minimálne rovnocennú pozornosť ako, ako znižovaniu produkcie skleníkových plynov, z toho dôvodu, nie z toho dôvodu, že by to bol významnejší faktor, ale z toho dôvodu, že tento faktor vieme, vieme ovplyvniť, vieme ho lepšie presadiť aj v krátkodobom horizonte. Takže toľko som chcel.
B. Bugár, podpredseda NR SR: (2002-02-15):
Pán poslanec Maxon. M. Maxon, poslanec: Celkom na úvod musím konštatovať, že kto mal ambíciu počúvať podpredsedníčku vlády a teraz vystupujúcu poslankyňu, tak v zásade ani nemal možnosť, lebo priebeh rokovania je nadmieru nedôstojný, ak v mnohých ustanoveniach využívate rokovací poriadok, tí, ktorí vediete rokovanie schôdze, tak by som vás chcel poprosiť, aby ste aj pri takýchto príležitostiach rokovací poriadok využili. Nerozdávajte tu absencie, ale urobte príslušný poriadok v rokovacej sále.
Hort, Milan, podpredseda NR SR (2010-12-09):
Ďakujem pekne. Vyhlasujem hodinu otázok za skončenú. Skôr ako po prestávke, ktorá bude trvať tri minúty, budeme pokračovať interpeláciami. Poprosím ministrov, aby sa nevzďaľovali, aby boli k dispozícii na interpelácie. Chcem vás požiadať ešte o jednu vec. Po interpeláciách bude pokračovať bod č. 36, to je tlač 129, ide o zákon o štátnom jazyku, kde sú prihlásení páni poslanci Osuský a Maďarič ako ústne prihlásení, ako poslední a požiadali ma navrhovatelia k bodu č. 49, a to je tlač 144 ide zákon o sociálnych službách, či by sme nemohli prerokovať tento zákon po prerokovaní zákona o štátnom jazyku, jednak vzhľadom na účinnosť, ale aj preto, že pre ich iné pracovné zaneprázdnenie by bolo dobré, keby sa to dalo dnes prerokovať. Ja sa pýtam, či je všeobecný súhlas na takýto postup. (Súhlasná reakcia pléna.) Ďakujem pekne. Považujem to za schválenie a budeme pokračovať. Je tu niekto, kto kričal nie? Prepáčte, ja som nepočul. Pán poslanec, tá požiadavka je dosť oprávnená vzhľadom na účinnosť zákona. Ak ho nebudeme prerokovávať tento týždeň tak je možné, že budeme musieť meniť účinnosť a potom sa to celé posunie do inej roviny. Ja som chcel, či by sme predsa len v takomto priebehu nesúhlasili s tým, aby sme predišli potom nedorozumeniam vo vzťahu k legislatívnemu procesu. (Hlasy z pléna.) Pán poslanec, rozumiem tomu, že nie z vašej strany, že nesúhlasíte s takýmto. Tak potom budeme o takomto návrhu hlasovať o 17.00 hodine ako procedúru, kde potom je treba, aby ako procedurálny návrh v tomto zmysle podali navrhovateľky. Vyhlasujem 3-minútovú prestávku a budeme pokračovať prerušeným rokovaním o zákone o štátnom jazyku a pripraví sa prvý do rozpravy pán poslanec Osuský. Po ňom bude nasledovať pán poslanec Maďarič. Teraz po prestávke budú ešte predtým interpelácie. (Krátka prestávka.) (Po prestávke.)
J. Kužma, poslanec: (2001-09-04):
I. Presperín, podpredseda NR SR: Ďakujem. Pán poslanec Budaj má slovo.
Pčolinský, Peter, podpredseda NR SR (2023-02-14):
Pani poslankyňa, ospravedlňujem sa, ale asi by som vás mal zastaviť, lebo o chvíľu budeme hlasovať, či nechcete pokračovať v rozprave potom, a ešte by sme vybavili spravodajcu.
Laššáková, Jana, podpredsedníčka NR SR (2015-05-27):
Na vystúpenie pána ministra s faktickými poznámkami páni poslanci Viskupič, Hlina, Miškov, pán Záhumenský, pán Senko je posledný. Takže nech sa páči, pán poslanec Viskupič.
Pročko, Jozef, poslanec NR SR (2023-12-18):
Ďakujem. No, toto sú čísla, ktoré naozaj treba opakovať a treba tým ľuďom hovoriť, že táto vláda, ktorá vždy tvrdila, že treba naozaj úradníkov, znížiť stavy úradníkov, tak táto vláda od začiatku svojho pôsobenia, ako ste povedali, už je viac ako 600 úradníkov naviac. 600 úradníkov len za tri mesiace. A číslo 7 898, 7 898 zamestnancov na dohodu, je niečo, čo je čistá katastrofa. Môžte upozorniť, nech tam nevykrikuje? Môžete upozorniť? Lebo Sulík bude za chvíľočku rozprávať, aby nevykrikoval. Sú tu štyria a vyrušujú. Ale však to ste vy. No a celý čas, ako ste to rozprávali, tak v duchu som sa usmieval, pretože mi išiel taký veľký obraz jedného úradníčka a o čom to celé je. Oni potrebujú zvýšiť túto armádu úradníkov, aby mali svojich voličov. A celý čas mi išiel ten úradníček, ktorý v živote nič neurobil. S kabelou stojí, niekde sa fotí. Peter Pellegrini, ktorý celý život robil len úradníčka, nikdy nič dobré pre Slovensko nevykonal, teda okrem toho, že krabica od šampanského bol veľmi dobrý skutok, ale pre neho. Takže celý čas mi išiel tento, tento obraz tohoto úradníka. A toto je tá vláda, ktorá sľubovala prosperitu pre Slovensko. Vláda, ktorá zvyšuje počty úradníkov. Peter Pellegrini s kabelkou je symbol tohoto celého. Nikdy nič nevykonal dobré pre Slovensko!
B. Bugár, podpredseda NR SR: (2005-12-13):
Dávam slovo členke výboru pre obranu a bezpečnosť poslankyni Márii Majdovej, aby nás informovala o výsledku prerokovania tohto materiálu vo výboroch. Nech sa páči. M. Majdová, poslankyňa: Ďakujem za slovo. Vážená snemovňa, dovoľte, aby som vás oboznámila so správou k tomuto návrhu. Predseda Národnej rady tento návrh pridelil zahraničnému výboru a výboru pre obranu a bezpečnosť. Zahraničný výbor na svojej schôdzi 6. decembra 2005 svojím uznesením č. 220 odporučil Národnej rade zobrať na vedomie návrh na ukončenie pôsobenia príslušníkov Ozbrojených síl Slovenskej republiky v operácii Trvalá sloboda a vyslovil súhlas s vyslaním ženijnej stavebnej jednotky Ozbrojených síl Slovenskej republiky do operácie ISAF v Afganistane a s rozšírením priestoru pôsobenia jednotky Ozbrojených síl Slovenskej republiky v operácii ISAF v Afganistane. Výbor Národnej rady pre obranu a bezpečnosť taktiež prerokoval návrh a svojím uznesením zobral tento návrh na vedomie a odporučil Národnej rade, aby podľa čl. 86 písm. k) Ústavy Slovenskej republiky vyslovila súhlas s vyslaním ženijnej stavebnej jednotky Ozbrojených síl Slovenskej republiky do operácie ISAF v Afganistane a s rozšírením priestoru pôsobenia jednotky Ozbrojených síl Slovenskej republiky v operácii ISAF v Afganistane. Prílohou tejto správy je taktiež návrh uznesenia. Pán predsedajúci, skončila som, otvorte, prosím, rozpravu.
Gaborčáková, Soňa, poslankyňa NR SR (2016-12-07):
Ďakujem za slovo. Ja by som tiež pri tomto návrhu zákona chcela povedať, že problém je systémový, a to je vlastne v sociálno-zdravotnej starostlivosti o ľudí odkázaných na pomoc inej fyzickej osoby. Nesmieme si zamieňať pojmy opatrovanie a ošetrovanie a tým, že nie sú prepojené rezorty zdravotníctva a sociálnych vecí, ťažisko ostáva buď na starostlivosti domáceho opatrovateľa, alebo na ošetrovateľskom personále, ktorý má určité kompetencie, ale v zmysle zdravotníctva, a keďže opatrovanie ako také nie je súčasťou zdravotníckeho systému, je problém naozaj s polohovaním. Ja môžem povedať, že v rámci aj zariadenia nám neboli schválené úkony na prevenciu dekubitov, ktoré zdravotná poisťovňa nepreplácala. Ak sa to isté stáva v nemocniciach, tým pádom, ak to nemajú uhradené, tak stáva sa to, že nerobia preventívne opatrenia na predchádzanie dekubitov a títo ľudia sa dostávajú potom späť do domáceho prostredia s tými dekubitmi a tá rodina má obrovské problémy. Preto následne, či už im berú, alebo neberú príspevok, sa o neho starajú práve v tom nemocničnom prostredí. A toto je systémový problém, na ktorý sa musí pozrieť ako jeden rezort, tak aj druhý rezort, a nesmieme čiastkovo to riešiť v rámci toho, či skracujeme, alebo neskracujeme opatrovateľský príspevok. Ďakujem.
Šeliga, Juraj, podpredseda NR SR (2020-04-24):
Pán poslanec Kotleba.
Paška, Pavol, predseda NR SR (2013-01-29):
Pán podpredseda Národnej... Čiže 44, 49 a 74?
Laššáková, Jana, podpredsedníčka NR SR (2014-11-25):
Ďakujem pekne, pani poslankyňa. Konštatujem, že Národná rada v tajnom hlasovaní zvolila poslanca Miroslava Číža za podpredsedu Národnej rady Slovenskej republiky. Blahoželám vám, pán podpredseda a poprosím vás, aby ste zaujali miesto na to určené vo vedení Národnej rady. (Potlesk.) O slovo požiadal novozvolený predseda Národnej rady. Nech sa páči, pán predseda, máte slovo.
Gibalová, Monika, poslankyňa NR SR (2015-02-06):
Ďakujem pekne. Vážený pán predsedajúci, vážené kolegyne, kolegovia, dovoľte, aby som v súlade s § 73 zákona o rokovacom poriadku predniesla spravodajskú správu, kde som bola určená ako spravodajkyňa k návrhu zákona, ktorý je uvedený pod tlačou 1355. V menovanom súvise si dovoľujem predložiť informáciu k tomuto návrhu zákona, ktorý spĺňa náležitosti podľa rokovacieho poriadku aj legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby predmetný návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona prerokoval tento výbor do 30 dní a gestorský výbor do 32 dní od prerokovania návrhu zákona v Národnej rade v prvom čítaní. Ďakujem, pán predsedajúci, skončila som spravodajskú správu a otvorte všeobecnú rozpravu.
P. Paška, predseda NR SR: (2009-10-28):
návrh poslancov Národnej rady Slovenskej republiky Tatiany Rosovej a poslanca Ivanča na vydanie zákona, ktorým sa mení a dopĺňa zákon č. 317/2009 Z. z. o pedagogických zamestnancoch a o odborných zamestnancoch a o zmene a doplnení niektorých zákonov v znení neskorších predpisov . Je to tlač 1283. Pani poslankyňa? Pán poslanec, vy budete spravodajca? Ako predkladateľ.
Kollár, Boris, predseda NR SR (2023-05-09):
Prosím, prezentujme sa a hlasujeme. (Hlasovanie.) Prítomných 140 poslancov, za 110, proti 12, zdržalo sa 17, 1 nehlasoval. Konštatujem, že sme tento návrh schválili. Vážení poslanci, ešte máme dve hlasovania. Teraz budeme hlasovať v prvom čítaní o vládnom návrhu zákona, ktorým sa mení a dopĺňa zákon č. 539/2008 Z. z. o podpore regionálneho rozvoja, je to tlač 1562, bod 63 schváleného programu. Opäť poprosím pani poslankyňu Martinu Brisudovú, aby hlasovanie uviedla. Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 539/2008 Z. z. o podpore regionálneho rozvoja v znení neskorších predpisov , tlač 1562.)
Matovič, Igor, poslanec NR SR (2011-07-12):
Pán poslanec Ondruš, tvrdili ste, že tak ako ja, aj ostatní koaliční poslanci sa vôbec nerozumieme Zákonníku práce. Trošku mi to pripadá smiešne v súlade s tým alebo v kontexte s tým, že včera tu práve poslanec SMER-u pán Burian pätnásť minút presviedčal celé publikum o tom, ako v Zákonníku práce ideme rušiť minimálnu mzdu. Jednoducho nemal ani absolútne, ani šajnu o tom, že Zákonník práce žiadnu minimálnu mzdu ani nerieši. Zákonník práce rieši minimálne mzdové nároky, čo je „nebe a dudy“. Jednoducho, vy tu hráte divadlo a druhých obviňujete, že sa nevyznajú. Od vás dostanete nabrífované, kto vystúpiť má, súdruh predseda povie, ty, ty, ty vystupuješ, aj keď nemá šajnu, tak sa postaví tam k pultu a pätnásť minút tu kváka aj o tom, o čom nemá absolútne žiadnu šajnu. Včera to urobil pán poslanec Burian. Ku gastrolístkom. Tvrdíte, ak dáme ľuďom možnosť sa rozhodnúť, či chcú gastrolístky alebo peniaze, tak ľudia sa nebudú stravovať. Ako plne chápem, lebo toto myslenie je v súlade s vaším boľševickým pohľadom na ľudí, kde ľudí považujete za nesvojprávne bábky, ktorým nemožno dôverovať, a tým pádom im nemôžeme dať slobodu rozhodnúť sa. Bohužiaľ, práve pre toto vás považujem len za takého úbohého boľševického klamára, manipulátora a divadelníka triedy možno vášho súdruha predsedu. A poprosím vás ešte jednu vec, odkážte pani poslankyni Gabániovej, že ak vetu, plánovaná ekonomika je to, po čom budeme musieť siahnuť, ktorú pred chvíľou povedala, myslela vážne, tak nech sa radšej odsťahuje do Severnej Kórei a tam si tú plánovanú ekonomiku bude môcť plným dúškom užívať.
Kovačócy, Marián, poslanec NR SR (2013-10-29):
Ďalej budeme hlasovať o prvom pozmeňujúcom návrhu pána poslanca Drobu. Tento sa týka 1,5-metrového odstupu pri predchádzaní.
Blaha, Ľuboš, poslanec NR SR (2014-05-29):
Ďakujem pekne. Naozaj oceňujem najmä ten fond Fosfor, ktorý vytvára priestor aj pre financovanie sociálnych podnikov a družstiev, to je naozaj veľmi vážna iniciatíva, treba o nej viacej hovoriť, pretože – a to je práve aj zmysel mojej otázky – Francúzi podľa môjho názoru sú na tom trošku ďalej, ale to je otázka už toho, diskusie. Ale tú ambíciu naozaj oceňujem a treba ísť v tomto smere dopredu, pretože je tu stále taká hlavne citeľná dogma v strednej Európe a v postkomunistickom priestore, akoby štát bol zlo. A vieme obidvaja, že to tak nie je, že tak isto môžu byť aj štátne podniky, aj štátne banky veľmi úspešné, záleží od dobrých manažérov a naozaj nie všetko súkromné je čisté a práve naopak, slovenská realita potvrdzuje, že práve v rámci súkromného biznisu sa nachádzajú zväčša tí oligarchovia, rôzne špinavosti. Čiže naozaj treba podporovať štát, štátne vlastníctvo aj v bankovom sektore, kooperatívne, družstevné vlastníctvo, aj v bankovom sektore, naozaj kríza ukázala, že trh zlyhal a súkromné vlastníctvo nie je naozaj spásonosným riešením. Vráťme sa k štátu a som veľmi rád, pán minister, že v tomto smere mám aspoň čiastočnú podporu. Dúfam, že budeme pokračovať z hľadiska štátnej ekonomiky aj ďalej. Ďakujem.
Krátky, Rastislav, poslanec NR SR (2024-06-13):
Ďakujem pekne za slovo. No, som celkom rád, že som vyvolal takú odozvu v pléne, lebo zjavne som trafil na správnu kobylku. Pán poslanec Muňko, štátny rozpočet, že sme ho, také katastrofické scenáre, vy ste normálne katastrofista, ako to čítate, ale vôbec to tak nie je, ako hovoríte, vy len spievate pieseň, ktorá vôbec nie je pravdivá, ale falošná a chcete, aby vám uverili. No. Vy ste spravili zo štátneho rozpočtu obeť, aby ste mohli znížiť trestné sadzby a rekodifikovať Trestný zákon. Ja som ten poslanec, ktorému nebolo umožnené kvôli vašemu lámaniu rokovacieho poriadku cez koleno, aby som vystúpil k štátnemu rozpočtu. Ja som ten poslanec, ktorý chcel vystupovať k štátnemu rozpočtu, nemohol som, pretože ste sa tak rýchlo ponáhľali znižovať trestné sadzby. Čiže žiadny štátny rozpočet. Keď ste chceli mať o ňom diskusiu a poriadne o ňom rozprávať, mali ste umožniť rozpravu. To, že je v nejakom zlom stave? Vy tomu rozumiete, vy ste predsa členom výboru pre financie a rozpočet, pán poslanec. Dlhodobá udržateľnosť, to je kľúčový ukazovateľ. Nehovorím to ja, hovorí to Rada pre rozpočtovú zodpovednosť, ktorá je mimochodom nezávislá inštitúcia a dáva odpočet, dávala tak nám, ako aj vám, a ona hovorí, za našej vlády sa nezhoršila dlhodobá udržateľnosť medzi rokmi 2020 až 2022. Opačne, historicky najnižší deficit bol v tých rokoch, a to boli teda krízy, ktoré boli dokopy v priemere. Čo vy mi tu rozprávate o katastrofálnom stave verejných financií? Ja si pamätám Roberta Fica, ktorý hovorí, že keby mal toľko peňazí, koľko mala tá vláda, to hovoril ešte v opozičných časoch, myslel tým plán obnovy, toľko by toho on narobil. Aká reforma, prosím vás? Vy hovoríte, že my sme niečo odovzdali v zlom stave? Štvrtá vláda Roberta Fica, ja som ešte reformu nevidel. Vy ste odovzdali krajinu v zlom stave ešte pred tým, ako to tie ódy, že vy ste nám dali deficit blízky nule. Ale kde! Žiadna reforma, všetky dobré časy ste prejedli, to je pravda. Pán Podmanický, to isté sa týka aj vás a, pán Kalivoda, to isté vás, však žiaden zlý stav verejných financií, za vás stúpla cena dlhu. Za vás.
P. Paška, predseda NR SR: (2009-12-02):
(Hlasovanie.) 137 prítomných, 80 za, 5 proti, 52 sa zdržalo. Tento bod sme schválili.
Holeva, Viliam, poslanec NR SR (2015-09-23):
Ďakujem. Vážený pán predsedajúci, pán minister, vážené panie poslankyne, vážení páni poslanci, Výbor Národnej rady Slovenskej republiky pre hospodárske záležitosti ma uznesením č. 472 určil za spravodajcu k vládnemu návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (tlač 1702). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 9. novembra 2015 a v gestorskom výbore do 10. novembra 2015. Pán predsedajúci, otvorte, prosím, všeobecnú rozpravu.
Blanár, Juraj, podpredseda NR SR (2022-02-02):
Ďakujem, pán minister. Pán spravodajca, máte záujem o záverečné slovo? Nech sa páči.
Přidal, Alojz, poslanec NR SR (2014-06-11):
Ja som chcel vlastne povedať to, čo pán poslanec Chren povedal v závere, že predpokladám, aj keď nie som teda navrhovateľ, že navrhovatelia budú ústretoví k pozmeňujúcemu návrhu. Myslím si, že je to zaujímavá myšlienka, aj ja sa rád pripojím podpisom k takémuto pozmeňujúcemu návrhu. Ale zdá sa mi, že je to cesta k sprehľadneniu a že je to dobrý zákon a ja ho preto podporím.
Babič, Ján, poslanec NR SR (2012-07-24):
Ďakujem za slovo. Vážený pán predseda, vážené kolegyne, kolegovia, Výbor Národnej rady Slovenskej republiky pre pôdohospodárstvo a životné prostredie svojím uznesením č. 22 z 23. júna 2012 ma určil za spravodajcu k vládnemu návrhu zákona o ochrane ozónovej vrstvy Zeme a o zmene a doplnení niektorých zákonov. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom vládnom návrhu zákona. Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel ho zaradil v súlade s § 72 ods. 2 rokovacieho poriadku na rokovanie dnešnej, 4. schôdze Národnej rady Slovenskej republiky. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o súlade návrhu zákona s Ústavou Slovenskej republiky, o súvislostiach s inými zákonmi a medzinárodnými zmluvami, o zhodnotení súčasného stavu, o dôvode potreby novej právnej úpravy a o hospodárskom a finančnom dopade a vplyve na štátny rozpočet. Osobitná časť dôvodovej správy obsahuje odôvodnenie jednotlivých ustanovení. Problematika vládneho návrhu zákona je upravená v práve Európskej únie, nie je obsiahnutá v judikatúre Súdneho dvora Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky zo 6. júla 2012 č. 123 a podľa § 71 rokovacieho poriadku Národnej rady navrhujem, aby vládny návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre pôdohospodárstvo a životné prostredie. Za gestorský výbor navrhujem Výbor Národnej rady Slovenskej republiky pre pôdohospodárstvo a životné prostredie. Odporúčam, aby určené výbory predmetný vládny návrh zákona prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rady Slovenskej republiky v prvom čítaní. Pán predseda, skončil som, otvorte, prosím, rozpravu.
Bittó Cigániková, Jana, poslankyňa NR SR (2021-01-12):
Ďakujem veľmi pekne. My tu sedíme k návrhu o tom, že teda je potrebný núdzový stav, pretože máme plné nemocnice a aj tí riaditelia nemocníc, ktorí mi to v praxi aj potvrdili, že im pomáha minimálne pri tej organizácii personál, im pomáha núdzový stav v tom, že nemôžu sa prudko nejak meniť tie počty personálu, nemôžu, nemôžu, nemusia teda sa obávať toho, že veľa ľudí naraz si zobere dovolenku, je to obrovsky vyčerpávajúce pre ten personál samotný. Ale naozaj je v praxi realitou, že keby, keby núdzový stav skončil, napríklad by si povedali niektorí zdravotníci úplne z pochopiteľných dôvodov, že stačilo, tak jednoducho nám by, nám by úplne krachli alebo exli tie nemocnice niektoré. A takisto núdzový stav dovoľuje ministerstvu zdravotníctva organizovať aj, aj ambulantných lekárov, riadiť tie subjekty hospodárskej mobilizácie, boli napríklad, bolo ich veľmi veľa, bolo by, bolo ich oveľa viac zahrnutých medzi tieto subjekty, aby, aby ich ministerstvo vedelo riadiť. No, môžme si mysleť čokoľvek o tom, že akým spôsobom to robí, ale asi všetci chápeme, že je situácia, keď, keď naozaj nám zomiera, množstvo spoluobčanov a stále viac. Nakoniec už každý z nás aj asi niekoho takého pozná a že je potrebné robiť všetko pre to, aby sa táto pandémia alebo obrana proti nej dala riadiť. A ja sa tu dočkám vystúpenia v Národnej rade, zákonodarnom orgáne, kde vlastne sa dozviem, že v podstate korona ani neexistuje a všetko je to iba, iba faloš. No ja by som odporučila iné zdroje jak Bádateľ a InfoVojna a Kulturblog, naozaj toto je realita, treba to riešiť. Ale zároveň hovoríme aj do našich radov, naozaj by bolo dobré, keby tu bol aj pán premiér, aj pán minister zdravotníctva, aby sme tu sedeli viacerí, aby sme vysvetľovali aj fanúšikom kotlebovcov, že je to naozaj potrebné.
Grendel, Gábor, podpredseda NR SR (2022-05-04):
Pán poslanec Eduard Kočiš.
Hrušovský, Pavol, predseda NR SR (2012-02-29):
Kľud, páni poslanci!
Shahzad, Silvia, poslankyňa NR SR (2018-05-25):
Vážený pán predsedajúci, v rozprave vystúpili dva poslanci. Prosím, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Švantner, Dušan, poslanec NR SR (2010-12-02):
Ďakujem. Pán minister, ja vychádzam z toho, čo bolo povedané, keď sa zastavila výstavba diaľnic. Vtedy bolo povedané, že prostriedky a pracovné sily sa využijú na výstavbu ciest prvej triedy. Čiže ja som očakával, že práve z toho dôvodu obchvat mesta Brezna dostane, ako sa hovorí, zelenú a začne sa tam intenzívne pracovať, lebo ja mám taký dojem, že po zmene vlády sa utlmilo aj vykupovanie pozemkov alebo lepšie povedané, príprava zmlúv na výkup pozemkov. Teraz neviem, či to bol zámer z ministerstva alebo lepšie povedané od vás, alebo to bola len vlastná iniciatíva Slovenskej správy ciest, pracovisko Banská Bystrica, ale to je nakoniec jedno. Vždy je to záležitosťou ministerstva, lepšie povedané ministra ako sa táto záležitosť bude riešiť. No a taká druhá podotázka. Ja teraz neviem z toho, čo ste povedali, že tá koncepcia by mala byť iná, lebo tá koncepcia je dopracovaná tak, že tá prvá etapa alebo samotný ten obchvat mesta Brezna by mal byť v poriadku. Tam nikto nemal žiadne výhrady voči tomu a výhoda je tam tá, že už aj pri výstavbe toho prvého krátkeho úseku sa napojíme na cestu od Detvy a podstatne sa zlepší situácia v meste Brezno. Čiže ja očakávam, že... (Prerušenie vystúpenia časomerom.)
Osuský, Peter, poslanec NR SR (2015-05-29):
Ďakujem pekne, pán predsedajúci. No, ak som v minulom vstupe hovoril o nebezpečí iniciatívnych blbcov, ktorí sú horší ako triedni nepriatelia, musím v prípade tohto prihratia lopty monopolom povedať, že toto nebol blbec, aj keď ten, čo to urobil, bol nepochybne iniciatívny. Otázkou, samozrejme, je, kto stál za povzbudením takejto iniciatívy a už nech je tým človekom alebo skupinou ľudí ktokoľvek, je úplne zrejmé, čo dôležitejšie ako mená v tomto prípade hralo úlohu. Čo to je, je zrejme jasné každému. Ak niekomu zabezpečujem monopol a právo nakladať a vyberať peniaze od ľudí, tak najlepším, by som povedal, dôvodom pre takéto „sociálne citlivé“ rozhodnutie je ten starý sprepadený fenický vynález, teda peniaze. Ja, samozrejme, viem, že návrh predkladá legislatíva aparátu ministerstva, niekedy je pod nimi podpísaný minister, inokedy poslanci. Zaujímavá otázka je však, kto to napísal, s kým sa stretol a prečo to tak napísal. Ale keďže ešte máme stále historickú pamäť, pokiaľ sa tu stáva, že legislatíva významných vecí v tejto krajine sa sem-tam prešmykne – iste nedopatrením – s počítačovým signálom konkrétnej oligarchickej finančnej skupiny, tak sa nemôžeme diviť ani, ako vznikajú takéto zákony.
Kremský, Peter, poslanec NR SR (2022-10-19):
Vážený pán predseda, v rozprave vystúpili traja poslanci, pričom boli podané tri pozmeňujúce návrhy. Pán predseda, keďže pozmeňujúce návrhy boli podané v rámci dnešnej rozpravy, dajte, prosím, hlasovať najprv o skrátení lehoty podľa § 83 ods. 4 rokovacieho poriadku.